Besluit oor SAL tot Julie uitgestel | Netwerk24
Deur Elvira Wood 25 Junie 2020 15:56
Krediteure gaan nou eers op 14 Julie oor die sakereddingsplan vir die Suid-Afrikaanse Lugdiens stem.Foto: Bloomberg
Krediteure sal nou eers op 14 Julie stem oor die reddingsplan vir die Suid-Afrikaanse Lugdiens (SAL).
Krediteure het Donderdagmiddag met 69% teen 31% gestem ten gunste van 'n versoek van SA Airlink en ander partye om die stemming uit te stel.
SA Airlink het Woensdag nog in die hooggeregshof in Johannesburg met 'n dringende aansoek om 'n interdik probeer keer dat die vergadering enigsins plaasvind.
Regter Leicester Adams het dié aansoek egter met koste van die rol geskrap.
Adv. Mike van der Nest, SC, wat die staat verteenwoordig, het in dié aansoek gesê enige vertraging om die sakereddingsplan deurgevoer te kry, kan moontlik tot die likwidasie van die lugdiens lei.
SA Airlink vra juis in die tweede deel sy aansoek by die hof dat die SAL voorlopig gelikwideer word.
Die vakbonde wat Donderdag gevra het dat die stemmery tot 14 Julie uitgestel word, is Numsa, die Suid-Afrikaanse Kajuitpersoneelvereniging (Sacca) en die SAL-vlieëniersvereniging (Saapa). Hulle sê nog twee weke sal geen impak hê op die stand van sake by die lugdiens nie.
Hulle meen die uitstel sal die sakeredders tyd gee om die "tekortkominge" in die plan met belanghebbendes te bespreek en 'n hersiene plan te publiseer.
SA Airlink, wat die steun van nóg krediteure het, het Donderdag weer gesê dat die plan ter syde gestel en die SAL gelikwideer moet word.